Xitoyda koronavirusning yangi to‘lqini sababli mamlakat bo‘ylab harakatlanish jiddiy cheklandi

Hukumat fuqarolarni koronavirus yuqtirish xavfi o‘rta va yuqori bo‘lgan hududlarga tashrif buyurmaslikka yoki o‘zlari yashaydigan hududni zaruratsiz tark etmaslikka chaqirdi.
3 avgustda mamlakatda 71ta koronavirusga chalinish holati qayd etilgan. Bu mamlakat uchun joriy yil yanvaridan beri eng yuqori ko‘rsatkich hisoblanadi. Xitoyda oxirgi haftada 25ta shaharda, jumladan poytaxt Pekin va Uhanda 500dan ko‘proq kasallanish holati qayd etilgan.
Hukumat, shuningdek, Nankin va Yanchjou shaharlari bilan aviaaloqani to‘xtatgan. Bu shaharlardan va ularga barcha reyslar bekor qilingan. Bundan tashqari, Nankinda uzoq masofalarga qatnovchi, Yanchjouda esa shahar ichidagi avtobuslar harakati to‘xtatilgan. 
Shuningdek, Pekin ma'muriyati Nankin, Yanchjou, Chjenchjou va Chjanszyatsze bilan temir yo‘l aloqasini to‘xtatgan. Mamlakat bo‘ylab 23ta temir yo‘l vokzalida Pekinga chiptalar sotilishi to‘xtatilgan.
Ayni vaqtda Xitoyda “delta” shtammini yuqtirish holatlari ko‘paygan.